ไฟแนนซ์ทูเดย์
โดย...ช.ชดา
21 ธ.ค. 2558

โดย...ช.ชดา
...สิ้นเดือนนี้จะเกิดมหกรรมกดกระหน่ำในตู้เอทีเอ็มทุกธนาคาร นอกจากจะเป็นวันเงินเดือนออกแล้ว ยังเป็นวันที่บริษัทห้างร้านต่างๆ แจกโบนัสให้พนักงาน พฤติกรรมมนุษย์เงินเดือนนั้นก่อนจะถอนเงินจะต้องสอบถามยอดเงินในบัญชีก่อน ฉะนั้นจะมีการกดซ้ำวันละหลายครั้ง จะเกิดทรานแซคชั่นเพิ่มเป็นสองหรือสามเท่าจากปกติ
ฉะนั้น เมื่อรู้ล่วงหน้าก็ควรจะเตรียมรับมือไว้ให้ดี เดี๋ยวระบบไปแฮงระหว่างวัน จะเจอลูกค้าถล่มแน่นอน
...ระบบจองซื้อสลากกินแบ่งรายย่อยของธนาคารกรุงไทย ออกจะแปลกประหลาดล่มแล้วล่มอีก ไม่ว่าจะเป็นทางอินเทอร์เน็ตหรือทางเอทีเอ็ม เป็นปัญหาการจองซื้อสลากทุกงวด เห็นแล้วน่าเป็นห่วงว่าจะรับมือกับดิจิทัลแบงก์กิ้งที่กำลังมาถึงไหวไหม
...ขอแสดงความยินดีกับ ขัตติยา อินทรวิชัย กรรมการผู้จัดการ ธนาคารกสิกรไทย คนที่ 3 ที่จะเข้ามาเสริมทีมบริหารงานคู่กับ 2 กรรมการผู้จัดการ ปรีดี ดาวฉาย และ ธีรนันท์ ศรีหงส์  
สำหรับ ธีรนันท์ ได้รับมอบหมายให้ไปดูแลงานด้านเทคโนโลยีไอที ซึ่งถือเป็นหน่วยงานที่เป็นอนาคตของธนาคารต่อไปนี้เทคโนโลยีเปลี่ยนโลก เปลี่ยนพฤติกรรมผู้บริโภค ใครตามโลกไม่ทันมีโอกาสเพลี่ยงพล้ำทางการค้าสูง
...การประมูลคลื่น 1800 เมกะเฮิรตซ์ ของค่ายมือถือที่เคาะกันสนั่นใบอนุญาต 2 ใบ กดไป 8 หมื่นกว่าล้านบาท จนเกิดความเป็นห่วงว่าราคาสูงเกินจริงไปไหม เรื่องนี้ วรภัค ธันยาวงษ์ กรรมการผู้จัดการ ธนาคารกรุงไทย แจ้งว่าไม่ต้องห่วงเอกชนคงคำนวณมาแล้วว่าคุ้ม ถึงเสนอราคาได้ขนาดนั้น
แต่เจอประมูลคลื่น 900 เมกะเฮิรตซ์ เคาะกันทั้งน้ำตา 2 ใบเหมือนกัน แต่ราคาสูงเกินแสนล้านบาทไปแล้ว คุณต่อบอกว่าราคาสูง เวลามาเจรจากับสถาบันการเงินคงจะต้องเอาตัวเลขมาดูกันใหม่ ว่าจะระดมทุนอย่างไรให้เหมาะสมกับรายได้
...นายแบงก์ทั้งหลายยืนยันว่า การประมูลคลื่น 4จี ของค่ายมือถือไม่เหมือนกับการประมูลทีวีดิจิทัล เพราะผู้ให้บริการมือถือนั้นมีลูกค้าอยู่ในมืออย่างแน่นอน การขยายตลาดและรายได้ชัดเจน แต่ทีวีดิจิทัลวัดเรตติ้งยาก คนดูมีรีโมทอยู่ในมือ พร้อมที่จะเปลี่ยนช่องได้ตลอดเวลาถ้าเนื้อหาไม่ถูกใจ รายได้เข้ารัฐมากกว่า 2 แสนล้านบาท ที่ได้ครั้งนี้จะลดแรงกดดันรัฐบาลเรื่องการจัดเก็บภาษีไปได้เปลาะหนึ่ง